Material: papyrus
Ὧρος Ἁρμάει χαίρειν. προσπέπτωκέ μοι παρὰ πλειόνων τῶν ἐκ τοῦ νομ[οῦ] 
καταπεπλευκότων τὸ ἔλαιον π[ωλ]εῖσθαι πλείονος τιμῆς τῆς ἐν τῶι προστάγμα[τι] 
διασεσαφημένης, παρὰ δὲ σοῦ οὐθ[ὲ]ν ἡμῖν προσπεφώνηται οὐδʼ Ἰμούθηι τ[ῶι] 
υἱῶι ἐπὶ τῶν τόπων μεταδεδώκα[τ]ε. ἔτι οὖν καὶ νῦν διασάφησόν μοι, πῶς πωλε[ῖται] 
τὸ ἔλαιον ἐν τοῖς κατὰ σὲ τόποις, ὅπως ἀνενέγκωμεν ἐπὶ Θεογένην τὸν διοικητήν. 
καὶ εἰς τὸ λοιπὸν δʼ ἐπι[μ]ελὲς ὑμῖν γι[νέ]σθω, ἐάν τι τοιοῦτο γίνηται ἢ παραλογεύωνται 
οἱ γεωργοὶ καὶ οἱ ἄλλοι ἢ ἐὰν ἄλλο τι ἀδίκημα γίνηται, γράφειν πρὸς ἡμᾶς ἢ Ἰμούθηι τῶι 
υἱῶι ἐπὶ τῶν τόπων ἐπιδιδόναι, ὅπω[ς] διὰ τούτου πέμπηται ἡμῖν καὶ ἀναφέρωμεν 
ἐπὶ τὸν διοικητήν.  ἔρρωσο.  ε Παῦνι ιϛ.